
Odd Valdermo:

Kan jeg lære bort noe?

Kommentar til Kvalitetsutvalgets
  læringssyn (s. 15-16) 
Erfaring sier folk flest at man kan lære andre noe. Jeg lærte faktisk nettopp en kollega å sette inn ”merknad” i et Word-dokument. Selv er jeg takknemlig for mangt andre har lært meg. Måtte kanskje brukt 100 år på å lære selv. Eller aldri visst at jeg burde lære det. I 1970-årene hevdet pedagoger at det ikke går an ”å lære bort” noe. Denne påstanden dukket opp igjen i innstillingen fra ”Kvalitetsutvalget”, heretter kalt K. Påstanden kan forsvares ut fra en snever definisjon av læring, en som samtidig gjør ordet lærer meningsløst. K bruker uttrykket til å fokusere på et ”konstruktivistisk” læringssyn. De bekjennende konstruktivister jeg kjenner, holder gjerne lange, faglige foredrag. De tror likevel det er mulig å lære bort noe? 

Hensikten med denne innledningen er ikke å kverulere om språkbruk i K, men generelt å peke på uheldige sider ved å vektlegge en ensidig læringsforståelse i skolen. Læring i skole er ofte helt ulik læring i hverdagen. K kan ha rett i at konstruktivisme fortsatt er et dominerende læringssyn. Det må i så fall gjelde lærerutdanningen der konstruktivisme er et uklart og ullent ”begrep”, mest om autonome elever som klarer seg selv. Derved fall berører kronikken også lærerutdanningen. I skoleverket (vgs) er ordet ukjent og langt fra noe begrep. 

Konstruktivisme var først et perspektiv på vitenskapelig erkjennelse, altså på hvordan deler av vår viten er blitt til gjennom konstruksjoner av nye tanker og modeller. Bl.a. etter forskning på elevoppfatninger
 i naturfag ble konstruktivisme også tatt i bruk som perspektiv på læring i 1980-årene. Bakgrunnen for konstruktivisme som læringssyn hadde altså noe med elevers misoppfatninger å gjøre. Konstruktivisme har endret innhold gjennom 20 år for å bli mer tidsriktig. Behovet for endringer signaliserer at noe har manglet eller mangler. Det har etter hvert blitt mange konstruktivismer. Men som K understreker: ”Konstruktivisme er altså ingen teori for undervisning, men gir viktige prinsipper for den” (leses: læringsteori, ikke undervisningsteori?). 

Ett av prinsippene dreier seg om elevaktivitet. K skriver at ” ... den lærende selv må utvikle sin egen kunnskap gjennom aktiv handling med å innarbeide og lagre det nye stoffet”. Aktivitet er så mangt. Arne Næss henviser til en filosof fra 1600-tallet, Spinoza, når han ønsker å skjelne mellom fysisk aktivitet på den en siden, og aktivhet (språklig virksomhet, tankevirksomhet) på den andre. Aktivhet er ikke alltid synlig. Problemet med formuleringen i K er at utbyttet av elevenes læringsaktivitet også er avhengig av læremidler og/eller opplegget av undervisningen, altså av læreren. Det blir derfor noe mangelfullt å snakke om den aktive elev alene uten å se dette sammen med læreren som sørger for et motiverende og hensiktsmessig samspill mellom undervisning og læring. Alle læringssyn er opptatt av læringsaktiviteter. Likevel er det fortsatt mye vi ikke vet om hva læringsutbytte er i forhold til tidsbruk av ulike typer aktiviteter/aktivheter for elever med ulike læreforutsetninger og ulike læringsmål.

Andre såkalte konstruktivistiske prinsipper som å legge vekt på elevenes forkunnskaper og på læring som sosial prosess var sentrale i skolen lenge før konstruktivismenes offisielle tidsregning, men konstruktivistisk forskning fra 80-tallet ga viktige bidrag til bedre forståelse av elevers tenkemåter. Lenge trodde man at bare man kjente elevenes forestillinger og utfordret disse, skulle den ønskede læringen gå av seg selv: ett av konstruktivismenes flaggskip. Men så enkelt var det av flere årsaker ikke. 

Læring av fag i skolen er basert på gitte læringsmål, til dels hentet fra en omforenet fagforståelse eller andre kulturområder. Det dreier seg i mine fag, realfag, om å gjenskape deler av etablerte viten i elevens hode, og mye av dette vil være rekonstruksjoner mer enn konstruksjoner. Derfor blir det meningsløst å snakke om at elever konstruerer sin ”egen” eller ”unike” kunnskap slik det heter i læreplanen for grunnskolen, i K og i andre sammenhenger. Språkbruken synes påvirket av radikal konstruktivisme med et relativistisk kunnskapssyn: all kunnskap er like gyldig. Men dette står i kontrast til fagdelen av læreplanene og må skape problemer for elevvurdering. Som alle vet, tok det lang tid for menneskeheten å forstå f.eks. at Jorda går rundt sola, og ikke omvendt slik det ser ut for oss? Og hva skal elevene frem til?

Konstruksjon er et mer berettiget ord når spørsmålet er hvordan elevene tolker eller skaper  mening i det de lærer, f.eks. ved  å knytte ny informasjon til kunnskaper de har fra før. Dette er også viktig i andre læringssyn. Men elevenes erfaringer og forkunnskaper er svært forskjellige, nå kanskje mer enn før, noe nettopp konstruktivisme har gitt verdifulle bidrag til å få frem. Løsning på dette problemet er vanskelig uansett læringssyn og ligger neppe i dagens overdrevne tenkning om individuelle læreplaner, som kan svekke fellesskap og læring som sosial prosess. Ofte må erfaringer bygges opp der og da fordi elever er så forskjellige, og den dyktige og bevisste lærers innspill og oppfølging er helt avgjørende for læringsutbyttet. Uten lærers eller læremidlers hjelp vil mange elever ikke makte å skape mening i det de lærer.

I boka ”Lärande i praktiken” av Roger Säljö
 får konstruktivisme 5–6 linjer av bokas 250 sider, under kognitive læringsteorier. For i hans Vygotsky-inspirerte ”sosiokulturelle perspektiv” på læring står reproduksjon i meningsskapende sammenhenger sentralt. Uten reproduksjon og rekonstruksjon har vi ingen kultur. Kunnskaps- og læringssyn må skjelne mellom utvikling av kultur på den ene siden, og videreføring på den andre, her som formalisert opp-læring (skole). Å utvikle kultur av ulike slag inkludert vitenskapelig erkjennelse er med visse forbehold konstruksjoner. Å formidle kultur dreier seg mest om reproduksjon og rekonstruksjon. Uten reproduksjon har vi som sagt ikke kultur per definisjon. Eksempel: uten reproduksjon kan ikke språk brukes til kommunikasjon, og da er det ikke lenger språk. 

Egen forskning gjennom flere år på å utvikle elevers læringsvaner
 forteller at såvel konstruktivistisk som sosiokulturelt perspektiv på læring blir for enkelt til å forstå og takle de barrierene vi står overfor. I kulturen ligger bl.a. barrierene mot endringer, på godt og ondt. De lærerne i våre prosjekter som lyktes best, har stilt klare krav til elevene og til seg selv ved å følge opp. Konstruktivistiske perspektiver kan ha svekket behov for styring, og lagt opp til en lettvint ”eleven–vet–selv–best–hvordan–han/hun–lærer best”. Egen forskning viser at selv skoleflinke elever i vgs som tar i bruk nye læringsstrategier, etter hvert styres ned i gamle spor av kulturarven, selv om de ser og erfarer verdien av det nye. Bare en vár, profesjonell, bevisst og styrende lærer kan holde elevene ”på veien” til de nye strategiene blir vaner. 

Tross mange godt begrunnede motsigelser fra lærere opprettholder K det konstruktivistisk pregede konseptet Ansvar for egen læring, selv om K ser problemer (s.16). Gjennom egne observasjoner fra bakerste benk i utallige klasserom vil jeg heller snakke om delt og differensiert ansvar, der ansvar og konsekvenser av å ha ansvar er tilpasset den enkeltes forutsetning og avklart i hvert tilfelle. Mange elever kan ikke ta ansvar for egen læring i sin skolesituasjon. Disse kan sikkert utvikle ansvar, men bare med en bevisst lærer som inspirerer og følger opp over tid. Muligens er ansvarsbegrepet i endring i dagens samfunn, bl.a. anført av toppledere i næringslivet med sine paraply- og pensjonsordninger.

Som K fint påpeker er undervisning og læring ikke det samme, og det er på én måte rett når K fortsetter med at ”.. elevenes eget læringsarbeid er avgjørende for at læring skal skje”. Men igjen kan sammenhenger mellom undervisning og læring svekkes, og det skapes usikkerhet om lærerrollen. Ut fra egen forskning synes det umulig å endre læringsvaner uten at læringsstrategier og undervisningsstrategier henger sammen, og følges opp av lærer over tid. Spørsmålet er om vi har et læringssyn som i tilstrekkelig grad tar høyde for slike samspill? Kall det gjerne et didaktisk møte, men læreren har hovedansvaret for innhold og oppfølging, noe som gjør det urimelig å sidestille lærer og elever. 

Spørsmål om elevers med-bestemmelse har også med styring å gjøre. Det er avgjort viktig og motiverende (og lovpålagt?) at elever får medvirke ved valg av innhold og arbeidsmåter der det er mulig, og at deres kompetanse/repertoar for dette bygges opp. Men det vi observerer i klassene er at noen elever setter seg selv i en begunstiget læringssituasjon ved å ta styringen. Bare den bevisste lærer vil se dette og gå inn med nødvendig justering som fordeler innflytelsen. Hvilke læringssyn ivaretar dette?

Mangfoldet av mennesker og innhold i skolen gjør det urimelig at ett og samme kunnskaps- og læringssyn kan dekke undervisning og læring for svært ulike elever, ulike lærere, ulike skoleslag og svært ulike tema, som f.eks. beregning av utfelling i kjemi mot spørsmål om demokrati i samfunnsfag. Noen få observasjoner i klasser bør være nok til å se dette, men da må man se etter. Hva slags læringssyn bidrar best til forståelse av og verdsetting av læreren som inspirator, av lærerdriv, av faglig og menneskelig autoritet, av utvikling av et godt læringsklima som er så viktig for læring, eller for utvikling av vilje og konsentrasjon som er interessante basisferdigheter i K? 

Dersom mine påstander og spørsmål er rimelig berettiget, er det grunn til undring hvorfor K og deler av lærerutdanningen tenker ensidige ismer om noe så komplisert og kompleks som læring. Er konstruktivisme et bekvemt ord for moteriktig pedagogikk til en hver tid, med noen egne konstruksjoner, og kanskje en avstandtagen fra fyordet tradisjonell pedagogikk, nok et uklart begrep? Er det mangel på praksisnærhet? Er tenkningen for gurudominert og vanskelig å angripe, eller er det faglig innavl av teorier uten nærkontakt med skolens virkelighet? Både skole og lærerutdanning trenger mer presise begreper om kunnskap og læring for å kunne si hva vi driver på med i klasserommet. Vide begreper som konstruktivisme og sosiokulturelt perspektiv er til liten hjelp. For alt som er skapt og tatt vare på er jo konstruert sosiokulturelt.

� NOU 2003:16. ”I første rekke”, både kalt Søgnenutvalget og Kvalitetsutvalget. Alle referanser til s. 15 - 16.


� (misoppfatninger/hverdagsforetillinger, senere kalt alternative forestillinger)


� Roger Säljö (2000): Lärande i praktiken. Prisma.


� Gjennomgående drøftet i boka ”En læringsbevisst skole” av Valdermo/Eilertsen. Høyskoleforlaget 2002.





